**ՀԻՄՆԱՎՈՐՈՒՄ**

**ՀՀ ԿԱՌԱՎԱՐՈՒԹՅԱՆ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ՀՈՒՆԻՍԻ 28-Ի N 955-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ՎԵՐԱԲԵՐՅԱԼ**

1. **Իրավական** **ակտի** **ընդունման** **անհրաժեշտությունը**․

ՀՀ լեռնանցքներով և բարձր լեռնային գոտիներով անցնող ճանապարհահատվածներում ձյան տեղումների, ձնաբքի և մերկասառույցի ժամանակ բեռնատար տրանսպորտային միջոցները և ավտոբուսները, հագեցված չլինելով հակասահքային շղթաներով, հաճախ արգելափակվում են՝ առաջացնելով խցանումներ և կաթվածահար անելով երթևեկությունը։ Նման խնդիրներից խուսափելու նպատակով առաջարկվում է բեռնատար տրանսպորտային միջոցների և ավտոբուսների համար սահմանել հակասահքային շղթա կիրառելու պարտադիր պահանջ՝ ձյան տեղումների, ձնաբքի և մերկասառույցի ժամանակ հիշյալ ճանապարհահատվածներով երթևեկելիս։ Նշված պահանջը թույլ կտա բարձրացնել բեռնատարների և ավտոբուսների անցողունակությունը անբարենպաստ եղանակային պայմաններում ապահովելով անխափան ճանապարհային երթևեկությունը։

**2. Կարգավորման հարաբերությունների ներկա վիճակը և առկա խնդիրները.**

Նշված երթևեկության պահանջի վերաբերյալ վարորդներին պատշաճ տեղեկատվություն հաղորդելու նպատակով՝ Որոշման հավելված 1-ի Ձև 2-ում կատարվել են նոր լրացումներ, մասնավորապես՝ թելադրող նշանների խմբում ավելացվել են «Երթևեկությունը հակասահքային շղթաներով», «Հակասահքային շղթաներով երթևկության վերջ», իսկ լրացուցիչ տեղեկատվության խմբի նշաններում՝ «Մերկասառույց» նոր ճանապարհային նշաններ, որոնք սահմանում են հակասահքային շղթաներով երթևեկելու վերաբերյալ ռեժիմի պահանջ մտցնելը, պահանջ հանելը, ինչպես նաև տվյալ պահանջի գործողության ժամկետը։ Միաժամանակ, Որոշման հավելված 2-ի «Տրանսպորտային միջոցների շահագործումն արգելող անսարքությունների և պայմանների» ցանկում ավելացվել է նոր պայման, մասնավորապես՝ 3,5 տոննայից ավելի թույլատրելի առավելագույն զանգված ունեցող բեռնատար ավտոմոբիլների և ավտոբուսների շահագործումն արգելվում է, եթե համապատասխան ճանապարհային նշանների ազդման գոտիներում, ձյան, բքի կամ մերկասառույցի պայմաններում, նշված մեխանիկական տրանսպորտային միջոցները երթևեկում են առանց հակասահքային շղթաների։

Նշենք, որ նման պահանջ նախատեսված է նաև այլ երկրների` մասնավորապես, Վրաստանի և Ուկրաինայի օրենսդրությամբ։ Հավելենք, որ Որոշման մեջ ներկայում չկան հակասահքային շղթաներով երթևեկելու վերաբերյալ ռեժիմի պահանջ մտցնելու ճանապարհային նշաններ, ուստի համապատասխան եղանակային պայմաններում, տվյալ ճանապարհահատվածին հակասահքային շղթաներ կրելու, ինչպես նաև այդ շղթաների հանելու պահանջի մասին բեռնատար ավտոմոբիլների և ավտոբուսների վարորդներին տեղեկացնելու համար առաջարկվում է ավելացնել նոր ճանապարհային նշաններ, որոնք համապատասխանում են 08.11.1968թ․ Վիեննայի «Ճանապարհային նշանների և ազդանշանների մասին» Կոնվենցիայի հավելված 3-ում ներկայացված ճանապարհային նշանների երկրաչափական ձևին, տեսքին և գույներին։

**3․ Կարգավորման նպատակը և բնույթը.**

Նախագծի ընդունման նպատակն է ձմռան անբարենպաստ եղանակային պայմաններին, ճանապարհների բարձր լեռնային գոտիներով անցնող հատվածներում նվազեցնել բեռնատար ավտոմոբիլների և ավտոբուսների արգելափակումների հետևանքով առաջացած վթարները և խցանումները։

**4**. **Ակնկալվող** **արդյունքները.**

Առաջարկվող լրացումների և փոփոխությունների ընդունումը կնպաստի անբարենպաստ եղանակային պայմաններում երթևեկության անվտանգության բարձրացմանը, ձմռան ամիսներին ճանապարհի դժվարանցանելի հատվածներում անխափան երթևկության ապահովմանը, ինչով պայմանավորված կնվազեն բեռնատար ավտոմոբիլների արգելափակումները, դրանց հետևանքով առաջացած վթարները և խցանումները։

**5. Նախագծերի մշակման գործընթացում ներգրաված ինստիտուտները և անձինք.**

Նախագիծը մշակվել է ՀՀ տարածքային կառավարման և ենթակառուցվածքների նախարարության կողմից:

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը բխում է «Հայաստանի վերափոխման ռազմավարություն 2050» փաստաթղթի 2․4 «Բնածին, տեխնածին և մարդածին աղետներին դիմակայելու բարձր պատրաստվածություն» թիրախային արդյունքի «2.4.3 Համայնքների, ենթակառուցվածքների և շենք-շինությունների անվտանգության և բնակչության դիմակայունության մակարդակ (ըստ մասնագիտական գնահատականի)» և 12․2 «Հայաստանը՝ տարածաշրջանային կարևոր ցամաքային տրանսպորտային հանգույց» թիրախային արդյունքի «12.2.1 Տարանցիկ ճանապարհային բեռնափոխադրումների ծավալ» ցուցանիշների ապահովումից։ Ճիշտ է նշված կապը անուղղակի է, սակայն միայն անվտանգ և ապահով ճանապարհների առկայության դեպքում հնարավոր է ապահովել երթևեկության մասնակիցների և տրանսպորտային միջոցների անվտանգությունը, ինչպես նաև ավտոտրանսպորտային միջազգային բեռնափոփադրումներ իրականացնող կազմակերպությունների համար գրավիչ դարձնել Հայաստանը որպես տարանցիկ բեռնափոխադրումների երկիր՝ ապահովելով Հայաստանով տարանցիկ տրանսպորտային ուղիների անխափանությունը ու անընդհատությունը՝ հատկապես ձմռան ամիսներին։

**7․ Ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն և Հայաստանի Հանրապետության պետական բյուջեում ծախսերի և եկամուտների փոփոխություն չի առաջանում: